เปเป จูเลียน ออนซีมา

เปเป จูเลียน ออนซีมา (; เกิด 30 พฤศจิกายน ค.ศ. 1980) เป็นนักเคลื่อนไหวด้านสิทธิมนุษยชนและสิทธิของกลุ่มบุคคลที่มีความหลากหลายทางเพศชาวยูกันดา เขาเริ่มงานด้านสิทธิมนุษยชนใน ค.ศ. 2004 ในฐานะชายข้ามเพศ เขามีส่วนร่วมในการจัดงานเฉลิมฉลองแอลจีบีทีไพรด์ในยูกันดา

ออนซีมาเป็นผู้อำนวยการโครงการขององค์การความหลากหลายทางเพศในยูกันดา เซ็กชวลไมนอริตีส์ยูกันดา (SMUG) ซึ่งเป็นองค์การสนับสนุน LGBTI SMUG ให้ข้อมูลการวิจัย การจัดทำเอกสาร และหลักฐานเพื่อสนับสนุนการเปลี่ยนแปลงนโยบายในยูกันดา นอกจากนี้พวกเขายังให้ความปลอดภัยและการคุ้มครองสมาชิก LGBT+ จากอาชญากรรมจากความเกลียดชังที่มีการเลือกปฏิบัติ

ข้อมูล ณ ค.ศ. 2019 ออนซีมาเคยถูกจับกุมหรือถูกกักตัวมาแล้ว 7 ครั้ง และต้องเผชิญกับความรุนแรงซึ่งทำให้เขาสูญเสียการได้ยินในหูข้างซ้ายและจำเป็นต้องเข้ารับการรักษาในโรงพยาบาล

 ชีวิตส่วนตัว 
ออนซีมาถูกกำหนดเพศเป็นหญิงเมื่อแรกเกิด เขาเริ่มตั้งคำถามกับเพศสภาพของตนเองครั้งแรกเมื่ออายุ 6 ปี และความรู้สึกนี้เพิ่มมากขึ้นเมื่ออายุ 9 ปี เมื่อเข้าสู่ช่วงวัยเจริญพันธุ์ เขาแสดงออกในแนวทางที่ "ยืนยันว่า [เขา] เป็นบุคคลเพศชาย" แม้ว่าเขาจะสามารถข้ามเพศที่ใดก็ได้ แต่เขาเลือกจะพำนักอยู่ในยูกันดาและข้ามเพศที่นั่นเพื่อส่งผลต่อวัฒนธรรมของประเทศ เขาเปิดเผยตัวตนในทศวรรษ 1990 โดยมารดาของเขาให้การสนับสนุนมาโดยตลอดชีวิต รวมถึงสนับสนุนงานด้านการรณรงค์ของเขาด้วย

ข้อมูล ณ ค.ศ. 2020 เขาได้รับการยอมรับไปทั่วชุมชนของเขา โดยได้เข้าร่วมการประชุมผู้อาวุโสในหมู่บ้านและได้รับการยอมรับในฐานะ "ลูกชายที่ [เขา] เป็นจริงๆ"

การให้สัมภาษณ์ในมอร์นิงบรีซ
เมื่อวันที่ 18 ธันวาคม ค.ศ. 2012 เขาปรากฏตัวในรายการมอร์นิงบรีซ (Morning Breeze) ของช่อง NBS เพื่อโต้เกรียวเกี่ยวกับกลุ่มบุคคลที่มีความหลากหลายทางเพศและสถานการณ์ของพวกเขาในยูกันดา ผู้ดำเนินรายการ ไซมอน คักกวา นจาลา เปิดประเด็นด้วยคำถามว่า "ทำไมคุณถึงเป็นเกย์?" (Why are you gay?) ซึ่งคำถามนี้พร้อมกับส่วนที่เหลือของการสัมภาษณ์ได้กลายเป็นหัวข้อของอินเทอร์เน็ตมีมต่าง ๆ

การสัมภาษณ์ในเวลาต่อมากลายเป็นการโต้เถียงที่ดุเดือดเมื่อศิษยาภิบาลและนักกิจกรรมต่อต้านคนรักเพศเดียวกัน มาร์ติน เซมปา ปรากฏตัวในตอนเดียวกันเพื่อลดความน่าเชื่อถือของออนซีมา เซมปาเรียกเพศของออนซีมาผิด (misgendered) และใช้ผลไม้กับผักในการสาธิตพฤติกรรมทางเพศต่าง ๆ ที่เขาเรียกว่า "การชำเราแบบวิตถาร" (sodomy) พร้อมกับตะโกนแทรกนจาลาทั้งภาษาอังกฤษและภาษาลูกันดา

 การรณรงค์ 
ใน ค.ศ. 2014 ออนซีมาประณามรายชื่อ "200 Top Homo" ชาวยูกันดาในหนังสือพิมพ์ท้องถิ่น ซึ่งหลายคนในรายชื่อนั้นไม่ได้ระบุว่าตนเองเป็นเกย์ บทความดังกล่าวถูกเผยแพร่ออกมาเพียงหนึ่งวันหลังประธานาธิบดีโยเวรี มูเซเวนี ประกาศใช้รัฐบัญญัติต่อต้านการรักเพศเดียวกัน ค.ศ. 2014 (Anti-Homosexuality Act, 2014) รวมถึงบทลงโทษจำคุกตลอดชีวิต ออนซีมาวิพากษ์วิจารณ์บทความชิ้นนี้ว่าเป็นการปลุกปั่นโดยตรงให้เกิดอาชญากรรมจากความเกลียดชังต่อสมาชิกในชุมชนผู้มีความหลากหลายทางเพศ รวมถึงความรุนแรงและการฆาตกรรม เหยื่อรายหนึ่งคือเดวิด คาโต เพื่อนร่วมงานของเขาในเซ็กชวลไมนอริตีส์ยูกันดา ซึ่งถูกฆาตกรรมหลังจากมีการเผยแพร่บทความในหัวข้อ "แขวนคอพวกเขา" (Hang Them)

ในปีนั้น ออนซีมา "เป็นผู้นำในการคัดค้านกฎหมายที่อื้อฉาวของยูกันดาซึ่งกำหนดให้การรักเพศเดียวกันเป็นอาชญากรรมที่มีโทษถึงประหารชีวิตจนประสบความสำเร็จ" เขารวมกลุ่มองค์การภาคประชาสังคมของยูกันดา 55 แห่ง รวมถึงผู้ปกครอง นักการศึกษา และผู้ดูแล เพื่อ "จัดตั้งพันธมิตรในการต่อสู้กับกฎหมายนี้" วิทยุ CBC รายงานว่า "หกเดือนหลังจากร่างรัฐบัญญัติผ่านการอนุมัติ พันธมิตรของออนซีมาได้รับชัยชนะในชั้นศาล โดยศาลได้สั่งยกเลิกกฎหมายดังกล่าวด้วยเหตุผลทางเทคนิค" ในปีนั้น สโตนวอลล์ (Stonewall) องค์การการกุศลในสหราชอาณาจักร ยกย่องให้ออนซีมาเป็นฮีโร่แห่งปีStonewall’s hero of the year award goes to Pepe Julian Onziema, by Alexandra Topping, at the Guardian, by Alexandra Topping; published November 7, 2014; retrieved November 11, 2014

รางวัลและการปรากฏตัวในสื่ออื่น
ใน ค.ศ. 2012 เขาได้รับชื่อว่าเป็นพลเมืองโลก (Global Citizen) โดยมูลนิธิคลินตันสำหรับงานด้านการรณรงค์สิทธิมนุษยชน

ใน ค.ศ. 2013 เปเปได้รับการเสนอชื่อเข้าชิงรางวัลเดวิด คาโตวิชันแอนด์วอยซ์ (David Kato Vision and Voice Award) รางวัลเพื่อเป็นเกียรติแก่เดวิด คาโต เพื่อนของเขาที่ถูกฆาตกรรมและเป็นเจ้าหน้าที่รณรงค์ร่วมกันในเซ็กชวลไมนอริตีส์ยูกันดา2013 Short List , at Vision And Voice Award; retrieved March 16, 2016

ใน ค.ศ. 2014 เขาได้รับสัมภาษณ์โดยจอห์น โอลิเวอร์ในรายการโทรทัศน์อเมริกัน ลาสต์วีกทูไนต์ (Last Week Tonight) เกี่ยวกับสถานการณ์สิทธิมนุษยชนสำหรับผู้มีความหลากหลายทางเพศในยูกันดา"WATCH: John Oliver Brilliantly Exposes the U.S.-U.K. Influence on Uganda's Antigay Law". The Advocate, June 30, 2014. ในตอนแรก ออนซีมา "กังขาอย่างมาก" และปฏิเสธจะปรากฏตัวในรายการเนื่องจากรู้สึก "พอแล้วกับสื่อ" อย่างไรก็ตาม ออลิเวอร์ทำให้ออนซีมารู้สึกสบายใจและได้รับเกียรติอย่างมาก โดยเฉพาะการที่ออลิเวอร์แนะนำออนซีมาในฐานะชายข้ามเพศ ตอนดังกล่าวส่งผลดีต่อชื่อเสียงของออนซีมาในยูกันดา ทำให้เขาได้รับการสนับสนุนที่บ้านเกิดเพิ่มมากขึ้น

ใน ค.ศ. 2016 ออนซีมาเป็นหนึ่งในนักกิจกรรมหลายคนที่ถูกจับกุมในงานเทศกาลเกย์ไพรด์ครั้งที่ 5 ของยูกันดาในกัมปาลา ออนซีมาถูกนำตัวไปคุมขังโดยตำรวจและผู้ต้องขังคนอื่น ๆ ถูกสั่งให้ทุบตีเขาอย่างรุนแรงจนเขาต้องเข้ารับการรักษาในโรงพยาบาลและสูญเสียการได้ยินในหูข้างซ้าย ตำรวจยูกันดาอ้างว่าไม่มีใครได้รับบาดเจ็บ ขณะที่ออนซีมาโต้แย้งว่าพวกเขาไม่ฟังเสียงของสมาชิกในชุมชนที่ยังคงเป็นผู้รอดชีวิตหรือเหยื่อ เขากล่าวหาว่าตำรวจไม่เพียงแต่ใช้ความรุนแรงทางกายต่อสมาชิกชุมชนผู้มีความหลากหลายทางเพศเท่านั้น แต่ยังรวมถึงการสร้างบาดแผลทางจิตใจด้วย

ในงานยูกันดาไพรด์ 2022 เมื่อถูกถามว่าเหตุการณ์ในสัปดาห์นี้สอดคล้องกับการต่อสู้เพื่อความเท่าเทียมของผู้มีความหลากหลายทางเพศทั่วโลกอย่างไร ออนซีมากล่าวว่า:ยูกันดาถูกระบุว่าเป็นหนึ่งในสถานที่ที่แย่ที่สุดสำหรับการเป็นเกย์ หมายความว่าทุกสายตาจับจ้องมาที่ยูกันดา สำหรับเรา การได้เฉลิมฉลองการมีตัวตนของเรา [ท่ามกลางความเป็นปฏิปักษ์ทั้งหมดนี้] จึงเป็นสิ่งที่สำคัญมากแม้จะมีความยากลำบากที่เขาต้องเผชิญในเรือนจำยูกันดา แต่ออนซีมาระบุว่า:ผมรักประเทศนี้อย่างสุดใจ และงานของผมคือการทำให้มันเป็นสถานที่ในแบบที่มันเป็นจริง ๆ มันสวยงาม มีผู้คนนที่สวยงาม และผมเพียงแค่ทำส่วนเล็ก ๆ ของผมเพื่อรักษามันไว้ให้สำหรับผู้ที่จะตามมาภายหลังผม

 ดูเพิ่ม 
สิทธิของกลุ่มบุคคลที่มีความหลากหลายทางเพศในประเทศยูกันดา
สเตลลา นยานซี

 อ้างอิง 

หมวดหมู่:ชายข้ามเพศชาวยูกันดา
หมวดหมู่:นักเคลื่อนไหวเพื่อสิทธิกลุ่มบุคคลที่มีความหลากหลายทางเพศชาวยูกันดา
หมวดหมู่:บุคคลจากกัมปาลา
หมวดหมู่:นักโทษและผู้ถูกคุมขังในประเทศยูกันดา
หมวดหมู่:นักโทษและผู้ถูกคุมขังชาวยูกันดา
หมวดหมู่:บุคคลที่มีความหลากหลายทางเพศชาวยูกันดาในศตวรรษที่ 21
หมวดหมู่:อินเทอร์เน็ตมีมในปี พ.ศ. 2562
หมวดหมู่:ผู้ชนะรางวัล GLAAD Media Awards